盆池
作者：歐陽修
朝代：宋

paragraphs: 西江之水何悠哉，經歷灨石險且回。
餘波拗怒猶涵澹，奔濤擊浪常喧豗。
有時夜上滕王閣，月照浄練無纖埃。
楊闌左里在其北，無風浪起傳古來。
老蛟深處厭窟穴，蛇身微行見者猜。
呼龍瀝酒未及祝，五色粲爛高崔嵬。
忽然遠引千丈去，百里水面中分開。
收蹤滅跡莫知處，但有雨雹隨風雷。
千奇萬變聊一戲，豈顧溺死爲可哀。
輕人之命若螻螘，不止山嶽將傾頹。
此外魚蝦何足道，厭飫但覺腥盤杯。
壯哉豈不快耳目，胡爲守此空牆隈。
陶盆斗水仍下漏，四岸久雨生莓苔。
遊魚撥撥不盈寸，泥潛日炙愁暴鰓。
魚誠不幸此跼促，我能决去反徘徊。